पटना स्टेशन के पास एगो होटल में पुणे के इंपीरियल कॉलेज ऑफ इंजीनियरिंग के छात्र हरिशंकर मेहता ठहरल. रात के खाना खइला के बाद ऊ सुति गइल. सुबह वेटर चाय लेके आइल, खटखटवलो पऽ दरवाजा ना खुलल. वेटर मैनेजर के सूचना देलस, मैनेजर पुलिस के बतवलस. जब पुलिस दरवाजा तुरलस तऽ कुछ समय खातिर पुलिसो आवाक रह गइल, काहेंकि ओहिजा लइका के ना, बलुक कवनो लइकी के लाश मौजूद रहे. गुलाबी रंग के सलवार सूट, चटख नेल पॉलिश अउर बड़-बड़ बाल, नाक-कान में जेवर अउर हाथ में खूबसूरत चूड़ी....बाकिर ना. करीब जाये पऽ पता चलल कि ऊ तऽ उहे लइका हरिशंकर हऽ, जवन भेस बदल लेले रहे. सिटी एसपी किम कहत बाड़ी, 'ऊ मनोरोगी रहे.
ऊ तऽ खैर मनोरोगी रहे बाकिर मनोवैज्ञानिकन के बोलती बंद कऽ देवे वाली एह घटना के बारे में का कहब. बिहार के एगो स्थापित राजनीतिक परिवार के सदस्य अभय कुमार सिंह 25 फरवरी, 2010 के अपना मंत्री पिता के सरकारी आवास में राईफल से अपना पत्नी अउर दुधमुंही बच्ची के हत्या कऽ देलस अउर खुद के भी गोली मार लेलस. वजह पारिवारिक विवाद बतावल गइल. ऊ अपना खून से ड्रेसिंग टेबल के शीशा पऽ सुसाईड नोट लिखलस. उलझन ई बा कि का खुद के गोली मारे के बाद केहू अपना खून चाहे स्याही से सुसाइड नोट लिख सकेला? फेलहाल पुलिस एकरा आत्महत्या ही कहेले.
पिछला फरवरी महीना में अकेल पटना में 10 फरवरी के पत्रकार नगर थाना में एगो छात्र खुदकुशी कऽ लेलस, अगिला दिने एगो लइका इहलीला खतम कऽ लेलस तऽ एक दिन बाद एगो महिला बहादुरपुर थाना के बगल में फांसी लगा लेलस. ठीक दोसरा दिन एगो पागल प्रेमी से प्रेमिका ना मिलल तऽ ऊ मौत के गला लगा लेलस. वेलेंटाईन-डे के दिन दूगो बाल प्रेमी-प्रेमिका एक साथे जहर पी लिहले, दूनो के उमिर 15 से कम रहे. फैमिली सुसाईड केस के मामला में बिहार खतरनाक राह पऽ बा.
86 अउर आंध्र प्रदेश में 40 मामला दर्ज भइल रहे. हालांकि, राष्ट्रीय स्तर पऽ देखीं तऽ दक्षिण भारत के राज्यन के मोकाबले एहिजा आत्महत्या के दर अबहियों कमे बिया, बाकिर राजधानी पटना में औसतन हर रोज एगो खुदकुशी से समाजशास्त्री भी भौंचक हो गइल बाड़े. चउंकावे वाला तथ्य तऽ ई बा कि महज तीन बरिस में ई प्रवृत्ति 70 फीसदी तक बढ़ गइल बिया. पुलिस मानेले कि 2010 के बाद एहिजा छात्र अउर किशोरन के आत्महत्या के मामला बढ़ल बा.
सवाल ई बा कि सुविधा सम्पन्न, सुशासनयुक्त राजधानी में आखिर आत्महत्या के दर एह तरे काहें बढ़ रहल बिया? एह संबंध में प्रख्यात समाजशास्त्री हेतुकर झा कहत बाड़े कि, 'आत्महत्या के मामला राजधानी पटना तक ही सीमित नइखे, नजदीकी शहर जइसे, दरभंगा, वैशाली, मोतिहारी ही ना दूर दराज गांवन तक से आत्महत्या के खबर आवे लगल बाड़ी स. ओह शहरन में पारिवारिक विवाद एगो बड़ कारण बा, जबकि राजधानी पटना में कई तरे के गलाकाट प्रतियोगिता आत्महत्या के बड़ वजह बा.
धेयान देवे वाली बात ई बिया कि खुदकुशी के दर पहिले जहवां महिला लोग में जादा रहे, अब युवकन में बिया. उहो ऊंच तबका के. 19 जनवरी के पटना के होटल मौर्या में युवा सॉफ्टवेयर इंजीनियर अनिल कुमार आत्महत्या कऽ लेलन, तऽ मोटी पगार पऽ काम करे वाला यूको बैंक के एगो अधिकारी के पंखा से लटकल लाश पटना स्थित एगोअपार्टमेंट में मिलल. एही दौरान पटना मेडिकल कॉलेज के छात्र सन्नी कुमार के लाश एगो निजी लॉज के कमरा में पावल गइल. ओकरा आत्महत्या के चरचा अबहीं थम्हलो ना रहे कि पुणे में पढ़ रहल एमबीए के एगो छात्र अरविंद कुमार पटना स्थित अपना घरे आके मौत के गला लगा लेलस.
अब तक के अध्ययन से इहे लागत बा कि तेजी से बढ़ रहल भौतिक संसाधन सब के पूर्ति ना होखे के वजह से लोग हिंसक होत जा रहल बाड़े. अगर दोसर केहू के साथे हिंसा ना कइले तऽ खुदे के मार डालत बाड़े. मनोवैज्ञानिक एकरा भावनात्मक टूटन के वजह भी मानेलन.
समाज के नैतिक शिक्षा देवे के बड़ अभियान चलावे के पड़ी
हेतुकर झा, प्रख्यात समाजशास्त्री
बिहार में अतना आत्महत्या काहें?
अपेक्षा बढ़ल अउर साधन सीमित. नतीजा हताशा से उपजत हिंसा. आत्महत्यो एक तरे के हिंसे हऽ, अपना प्रति कइल गइल एगो घृणित हिंसा. युवकन में झटका सहे के कूबत नइखे. जिनगी के शिक्षा उनका ठीक से ना दीहल जाले कि वंचित रहल चाहे असफल होखलो जिनगी के एगो हिस्सा हऽ. दोसर हिस्सा ओकरा मेहनत कऽ के फेर से हासिल कऽ लीहल बा. ना तऽ माई-बाप के फुर्सत बा अउर ना ही समाज नामक संस्था के.
गांवन में भी आत्महत्या के दौर जारी बा?
हं, होखबे करी, ओहिजा तऽ अराजकता जइसन स्थिति फइलल बिया. गांवन में विकसित भइल चौक संस्क़ृति समाज के तानाबाना के ही ध्वस्त कऽ देलस. समाज के संचालित करे वाली समाजशास्त्रीय शक्ति के ही हरण हो गइल बा. ओहिजा केहुओ नइखे, जे युवकन के गाईड कऽ सको कि का सही बा अउर का गलत. सांच तऽ ई बा कि दिग्भ्रमित युवक ही गांव के गाईड करे लागल बाड़े. ट्रक के ट्रक पाउच वाली शराब गांवन में पहुंच रहल बिया अउर खप भी जा रहल बिया. इलेक्शन उनका खातिर परब होला.
एकरा पऽ कइसे लागी लगाम?
सब के जवाबदेह बने के पड़ी. बाप के बेटा से उमेद बा तऽ बेटा के माई-बाप से. सिर्फ उमेदे ना होखे. उमेद के वजहो साफ कइल जाव. अउर ओकरा पूर्ति में आवे वाली चुनौतियन के बारे में बतावल जाव. समाज के नैतिक शिक्षा देवे के व्यापक अभियान चलावे के होई.
bho_Deva bho_Deva bho_Deva bho_Deva bho_Deva bho_Deva bho_Deva bho_Deva mai_Deva bho_Deva bho_Deva bho_Deva bho_Deva bho_Deva bho_Deva